钦定古今图书集成/明伦汇编/氏族典/第001卷 > 周
## 钦定古今图书集成/明伦汇编/氏族典/第001卷 > 周

《周》“设小史，以奠系世。设瞽蒙，以诵《世系》。”

按：《周礼春官》小史“掌邦国之志，奠系世，辨昭穆。”

〈注〉志，谓记也，《春秋传》所谓《周志》，《国语》所谓《郑书》之属是也。“系世”，谓帝系、《世本》之属是也。小史主定之，瞽蒙讽诵之。〈疏〉“奠系世”者，谓定《帝系》《世本》。“辨昭穆”者，《帝系》《世本》之上，皆自有昭穆亲疏，故须辨之。天子谓之《帝系》，诸侯谓之《世本》。

瞽蒙讽诵，诗世奠系。

〈注〉世奠系，谓帝系、诸侯卿大夫世本之属是也。小史主次序先王之世昭穆之系，述其德行。瞽蒙主诵《诗》，并诵《世系》，以戒劝人君也。故《国语》曰：“教之世，为之昭明德而废幽昏焉，以怵惧其动。”〈疏〉“帝系据王”，即《经》“系”也。“诸侯卿大夫谓之世本”，即《经》“世”也。